Trebala je to biti uspješna priča o maloj medijskoj revoluciji u Biogradu, a na koncu je postala bizarna tema iz crne kronike s vrlo izglednim kaznenim prijavama za zloupotrebu u gospodarskom poslovanju na ime Nikoline Kovačević, piše Zadarski.hr.

Ona je bivša direktorica tvrtke Croata iz Biograda koju su s jednakim udjelima osnovali Grad Biograd te općine Sv. Filip i Jakov, Pašman i Pakoštane. Djelatnost tvrtke je prvenstveno namijenjena medijskoj i izdavačkoj djelatnosti, a jedan od glavnih medija u njihovom vlasništvu je lokalni Radio BnM. Radio je osnovan u srpnju 1992. godine i ove je godine trebao proslaviti 27. rođendan. Trebao je, ali nije. Naime, na inzistiranje direktorice Kovačević i čuđenje deset zaposlenika, Radio BnM je prošlog srpnja proslavio - 30. rođendan! Zašto?

Po svemu sudeći da bi se mogla organizirati nagradna igra u kojoj je glavna nagrada bio sponzorski automobil Toyota Aygo, a druga nagrada skuter. Pobjednika nagradne igre, potpuno neuobičajeno, izvlačila je osobno direktorica Kovačević. Automobil je tako otišao u ruke Dijane Mikić iz Šibenika, a skuter Vesni Šekulin iz Biograda. I sve bi na tome ostalo da Dijana Mikić nije majke Marka Mikića, nevjenčanog supruga direktorice Kovačević, a Vesna Šekulin majka Drine Bešenić, pročelnice u biogradskoj gradskoj upravi.

Skandal? Preslaba je to riječ za ono što je tek uslijedilo. Kada je Bešenić shvatila što se dogodilo, da je Kovačević izvukla automobil za majku svog dečka, odmah je natjerala svoju majku da skuter vrati, što je i napravljeno. Automobil međutim nije vraćen, što je dovoljno produbilo sumnje kod nekih biogradskih policajaca da pokrenu istragu oko navodno namještene nagrade igre za izmišljeni 30. rođendan.

Kao prvi „dokaz” mutljavine poslužila je video snimka same dodjele nagrade koju je Radio BnM izravno prenosio na svom portalu. Tu je, kažu nam naši sugovornici, odmah bilo jasno da „nešto smrdi”, jer je Kovačević inzistirala na tome da baš ona, a ne neki klinac s plaže, izvlači dobitnike nagrade, što je bilo krajnje neuobičajeno. Nakon što je policija počela provoditi informativne razgovore, shvatila je da nije problem samo u nagradnoj igri, već da je prava „igra” bilo kreativno vođenje tvrtke Croata od strane direktorice Kovačević koja je iza sebe, kako nam je rekao načelnik Pakoštana Milivoj Kurtov, ostavila minus od oko 800 tisuća kuna!

U taj iznos uračunato je i oko 370 tisuća kuna za plaće deset novinara i urednika na radiju koji od kolovoza ne dobivaju primanja jer je račun tvrtke ispražnjen i blokiran, a broj opomena za ovrhu zbog neplaćenih obveza svakodnevno raste.

Nakon što je policija pokrenula izvide, direktorica Kovačević se nije više vratila na posao. Najprije je otišla na godišnji odmor, a nakon toga je otvorila bolovanje da bi u listopadu, „zbog stresa”, kako je rekla, dala ostavku na direktorsko mjesto, i ostala na radnom mjestu novinara. Dužnost je predala novom direktoru Željku Domitroviću uz upozorenje kako ne bi željela da upropasti njene rezultate s obzirom da je ona u kratkom roku uspjela podići slušanost radija i pokrenula nekoliko projekata koji su odlično prihvaćeni. Domitrović je u rekordnom roku ipak uspio provesti neke naplate i osigurati plaće za kolovoz, ali samo za dio zaposlenika. Nada se da će tvrtka ipak uspjeti preživjeti kroz predstečajnu nagodbu.

- Radimo što možemo da tvrtku oporavimo i nastavimo normalno poslovanje - kazao nam je novi direktor Radija BnM.

Istina, kad je Kovačević u srpnju prošle godine postala direktorica Croate, predstavila se kao osoba s velikim planovima i ambicijama. Najavljeno je pokretanje tjednika BnM News, istoimenog portala i podizanje slušanosti radija, a kao vrhunac svog četverogodišnjeg plana, najavila je pokretanje multimedijskog središta i lokalne turističke televizije. Novina je stvarno pokrenuta, portal redizajniran, zaposleni su novi ljudi (u jednom trenutku ih je bilo čak 15-16) i Kovačević se javno hvalila kako je za samo godinu dana uspjela ostvariti 80 posto četverogodišnjeg plana, kako se iz prihoda od prodaje i marketinga pokriva 70 posto svojih troškova.

Čak je u srpnju ove godine najavila i novi iskorak u off-line marketing (vanjsko oglašavanje) na području Biograda, Vodica, Pašmana, Sv. Filipa i Jakova, Pakoštana, Benkovca, Preka i Kukljice, na čak 80 oglasnih mjesta, što je trebalo u potpunosti nadoknaditi ulaganja osnivača, tako da budu sto posto samoodrživi. No onda je došla lažna proslava rođendana i cijeli projekt medijske revolucije u Biogradu puknuo je kao mjehur od sapunice, a deset ljudi na Radiju BnM ostalo je bez plaće već tri mjeseca, zbog čega su bijesni i osjećaju se izigrani.

Iz zadarske policije su nam potvrdili da intenzivno istražuju poslovanje tvrtke Croata, ali i nagradne igre od koje je sve počelo. Prve informacije govore da je direktorica Kovačević zabrljala gotovo sve što je mogla. Pokušali smo je kontaktirati nekoliko puta, ali na naše pozive i poruke nije odgovarala.

Isti smo problem imali i s gradonačelnikom Biograda Ivanom Knezom koji je Nikolinu Kovačević doveo u Biograd kao „iskusnog profesionalca” podržavši njezin poslovni plan i program koji je uistinu zvučao odlično. Sada su se, međutim, stvari stubokom promijenile. Knez je zaposlenicima na radiju rekao da će stvar riješiti i plaće isplatiti, moguće već kroz rebalans gradskog proračuna, ne skrivajući da je bijesan na Kovačević koja bi, osim kaznene prijave, mogla vrlo lako dobiti i tužbu od strane osnivača za nanijetu štetu. I to ne samo za materijalnu štetu nanijetu poslovanju zajedničke tvrtke, već i zbog narušenog ugleda osnivača i izigranog poslovnog povjerenja.

Naime, skupštini društva u kojoj su predstavnici osnivača direktorica već neko vrijeme nije podnosila uredne financijske izvještaje, i kad su je oni na to upozorili, ona je obećavala da će ih ispraviti, ali to nikad nije napravila. Na isti se način, kako doznajemo, ponašala i prema raznoraznim dobavljačima od kojih je preuzimala robu, ali je nikad nije platila, zbog čega je račun tvrtke, s kojeg je redovito podizala novac službenom karticom za razne privatne troškove, već mjesecima blokiran.

- Direktorica se pojavila s velikim planovima, nama se to učinilo simpatično i odlučili smo je podržati, no očigledno to nije bilo realno. Sada je glavni cilj deblokirati račun firme i omogućiti nastavak normalnog poslovanja kako bi zaposlenici dobili zaostale plaće. Nadam se da bi to mogli riješiti do Božića, kazao nam je načelnik Pakoštana Milivoj Kurtov, dodavši da je njegova općina na ime zajedničkih troškova Croate u ovoj godini isplatila oko 50-ak tisuća kuna.

- Mi smo kao osnivači suglasni da tvrtka opstane i da se radio ne ugasi, ali neke druge stvari, poput novina, pokazalo se da mi ne možemo pratiti - dodao je Kurtov. Zadnji broj tjednika BnM News objavljen je sredinom rujna jer Croata nije više plaćala tiskarske usluge. I tu su ostali dužni oko 50 tisuća kuna.

- Nismo imali saznanja o načinu na koji je direktorica vodila tvrtku i kako je poslovala - tvrdi Krešimir Ćosić, načelnik općine Pašman. - Naša općina nije dala nikakva sredstva za Croatu u zadnjih godinu dana, a za sve što je netko tamo radio, je li zloupotrijebio položaj ili nije, treba utvrditi i za to odgovarati - ističe Ćosić.

Nikolina Knežević je prije dolaska u Biograd radila kao novinar i urednik na ugašenoj Gradskoj televiziji Zadar i tjedniku Narodni list te portalu Antena Zadar gdje je neko vrijeme bila direktorica marketinga. Na svoje ime ima registrirane tvrtke Radio 1 i Pozitivna agencija, a iz suvlasništva Antene izašla je prošle godine kada prelazi na Radio BnM gdje je kao direktorica primala plaću od oko 12 tisuća kuna neto, a na raspolaganju je imala i službeni auto. Prethodno je od Općine Poličnik unajmila poslovni prostor za koji nije plaćala najamninu. Ostala je dužna nekoliko tisuća kuna zbog kojih je općina pokrenula ovrhu koja bi uskoro trebala biti provedena, piše Zadarski.hr.